Κοινή δράση του Συμβουλίου

της 14ης Δεκεμβρίου 2000

για το διορισμό του ειδικού αντιπροσώπου της Ευρωπαϊκής Ένωσης ο οποίος επιφορτίζεται με τον συντονισμό του Συμφώνου Σταθερότητας για τη Νοτιοανατολική Ευρώπη και για την κατάργηση της κοινής δράσης 1999/523/ΚΕΠΠΑ

(2000/793/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 14 και το άρθρο 18, παράγραφος 5,

Εκτιμώντας τα ακόλουθα:

(1) Η κοινή δράση 1999/523/ΚΕΠΠΑ(1), λήγει στις 31 Δεκεμβρίου 2000.

(2) Από την επανεξέταση της εν λόγω κοινής δράσης, προέκυψε ότι θα πρέπει να παραταθεί η θητεία του ειδικού αντιπροσώπου.

(3) Στις 30 Μαρτίου 2000, το Συμβούλιο εξέδωσε οδηγίες σχετικά με τη διαδικασία διορισμού των ειδικών αντιπροσώπων της Ευρωπαϊκής Ένωσης (ΕΑΕΕ) και το διοικητικό καθεστώς τους. Είναι σκόπιμο να προσαρμοσθεί το καθεστώς του ΕΑΕΕ ο οποίος είναι επιφορτισμένος με τον συντονισμό του Συμφώνου Σταθερότητας για τη Νοτιοανατολική Ευρώπη, προς τις οδηγίες αυτές.

(4) Για λόγους διαφάνειας και σαφήνειας, είναι σκόπιμο να περιληφθούν σε ένα ενιαίο κείμενο οι διατάξεις που αφορούν τον ΕΑΕΕ, ο οποίος είναι επιφορτισμένος με τον συντονισμό του Συμφώνου Σταθερότητας για τη Νοτιοανατολική Ευρώπη, και, συνεπώς, να καταργηθεί η κοινή δράση 1999/523/ΚΕΠΠΑ,

ΕΞΕΔΩΣΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Ο κ. Bodo Hombach διορίζεται ειδικός αντιπρόσωπος της Ευρωπαϊκής Ένωσης για να ασκήσει τα καθήκοντα του ειδικού συντονιστή του Συμφώνου Σταθερότητας για τη Νοτιοανατολική Ευρώπη, εφεξής αποκαλούμενος "ειδικός αντιπρόσωπος", σύμφωνα με τις λεπτομέρειες που προβλέπονται στο σημείο 13 του εγγράφου του Συμφώνου Σταθερότητας.

Άρθρο 2

Ο ειδικός αντιπρόσωπος ασκεί τα ακόλουθα καθήκοντα, που προβλέπονται στο Σύμφωνο Σταθερότητας για την Νοτιοανατολική Ευρώπη:

- προωθεί την επίτευξη των στόχων του Συμφώνου εντός και μεταξύ των διαφόρων χωρών,

- προεδρεύει της Περιφερειακής Στρογγυλής Τραπέζης της Νοτιοανατολικής Ευρώπης,

- συνάπτει και διατηρεί στενές επαφές με όλους τους συμμετέχοντες και τα κράτη, οργανισμούς και ιδρύματα που συμβάλλουν στο Σύμφωνο, καθώς και με τις σχετικές περιφερειακές πρωτοβουλίες και οργανώσεις,

- υποβάλλει τακτικά εκθέσεις στον εν ενεργεία Πρόεδρο του Οργανισμού για την Ασφάλεια και τη Συνεργασία στην Ευρώπη, σύμφωνα με τις διαδικασίες του Οργανισμού αυτού, εξ ονόματος της Περιφερειακής Στρογγυλής Τραπέζης της Νοτιοανατολικής Ευρώπης,

- συμμετέχει στην Διευθύνουσα Ομάδα Υψηλού Επιπέδου, η οποία είναι επιφορτισμένη με τη διαδικασία συντονισμού των δωρητών,

- συνεργάζεται στενά με όλα τα όργανα της Ευρωπαϊκής Ένωσης, προκειμένου να προωθεί τον ρόλο της Ευρωπαϊκής Ένωσης στο Σύμφωνο, σύμφωνα με τα σημεία 18, 19 και 20 του εγγράφου του Συμφώνου,

- συναντάται τακτικά και όποτε χρειάζεται με τους Προέδρους των Ομάδων Στρογγυλής Τραπέζης, ώστε να εξασφαλίζεται ο γενικός συντονισμός,

- ασκεί χρέη Γραμματείας της Περιφερειακής Στρογγυλής Τραπέζης της Νοτιοανατολικής Ευρώπης και των τριών Ομάδων Στρογγυλής Τραπέζης.

Άρθρο 3

Η Ένωση παρέχει συνδρομή προς τον ειδικό αντιπρόσωπό της κατά την εκτέλεση των καθηκόντων του ειδικού συντονιστή, διαθέτοντάς του το απαιτούμενο ανθρώπινο δυναμικό και τα απαιτούμενα υλικοτεχνικά μέσα, σύμφωνα με την παρούσα κοινή δράση.

Η Ένωση αναμένει από τους λοιπούς συμμετέχοντες στο Σύμφωνο Σταθερότητας για τη Νοτιοανατολική Ευρώπη, να συμβάλλουν επίσης στη λειτουργία του.

Άρθρο 4

1. Ο ειδικός αντιπρόσωπος εργάζεται σε στενή συνεννόηση με το Γραφείο του Ύπατου Αντιπροσώπου στη Βοσνία και Ερζεγοβίνη.

2. Ο ειδικός αντιπρόσωπος εργάζεται επίσης σε στενή συνεννόηση με την πολιτική διοίκηση των Ηνωμένων Εθνών στο Κοσσυφοπέδιο.

Άρθρο 5

1. Το ποσό δημοσιονομικής αναφοράς που προορίζεται να καλύψει τις επιχειρησιακές δαπάνες τις σχετικές με την αποστολή του ειδικού αντιπροσώπου, είναι 2020000 ευρώ για το 2001.

2. Το ποσό που καθορίζεται στην παράγραφο 1 διατίθεται για τη χρηματοδότηση των δαπανών λειτουργίας του Κεντρικού Γραφείου του Συμφώνου Σταθερότητας της Νοτιοανατολικής Ευρώπης, στις Βρυξέλλες, κατά τη συγκεκριμένη περίοδο.

3. Η διαχείριση των δαπανών που χρηματοδοτούνται από το προβλεπόμενο στην παράγραφο 1 ποσό, γίνεται σύμφωνα με τις διαδικασίες και τους κανόνες της Κοινότητας όσον αφορά τον προϋπολογισμό.

Άρθρο 6

1. Ο ειδικός αντιπρόσωπος συνάπτει σύμβαση "ειδικού συμβούλου" με το Συμβούλιο.

2. Ο ειδικός αντιπρόσωπος είναι αρμόδιος για την εκπλήρωση της αποστολής του, συμπεριλαμβανομένης της σύστασης της ομάδας του, σε διαβούλευση με την Προεδρία, η οποία επικουρείται από τον Γενικό Γραμματέα/Ύπατο Εκπρόσωπο, και με πλήρη σύμπραξη της Επιτροπής.

3. Τα κράτη μέλη και τα όργανα της Ευρωπαϊκής Ένωσης δύνανται να προτείνουν την απόσπαση προσωπικού στην υπηρεσία, του ειδικού αντιπροσώπου. Οι αποδοχές του προσωπικού το οποίο αποσπάται από κράτος μέλος ή όργανο της Ευρωπαϊκής Ένωσης, στην υπηρεσία του ειδικού αντιπροσώπου βαρύνουν, αντίστοιχα, το συγκεκριμένο κράτος μέλος ή όργανο της Ευρωπαϊκής Ένωσης.

4. Όλες οι θέσεις της κατηγορίας Α δημοσιεύονται στα κράτη μέλη και στα όργανα της Ευρωπαϊκής Ένωσης, και καταλαμβάνονται από τους υποψηφίους με τα μεγαλύτερα προσόντα.

5. Τα προνόμια, οι ασυλίες και άλλες εγγυήσεις που απαιτούνται για την εκτέλεση και την ομαλή διεξαγωγή της αποστολής του ειδικού αντιπροσώπου και των μελών του προσωπικού του, καθορίζονται από κοινού με τα μέρη. Τα κράτη μέλη και η Επιτροπή παρέχουν την απαιτούμενη υποστήριξη για τον σκοπό αυτό.

Η αγορά ή μίσθωση υλικού, προμηθειών και εγκαταστάσεων προς χρήση του Γραφείου του Συμφώνου Σταθερότητας για τη Νοτιοανατολική Ευρώπη στις Βρυξέλλες, πραγματοποιείται εξ ονόματος και για λογαριασμό των Ευρωπαϊκών Κοινοτήτων.

6. Η Προεδρία, η Επιτροπή και/ή τα κράτη μέλη παρέχουν, ανάλογα με την περίπτωση, υλικοτεχνική υποστήριξη στην περιοχή.

Άρθρο 7

1. Ο ειδικός αντιπρόσωπος υπάγεται απευθείας στον Γενικό Γραμματέα/Ύπατο Εκπρόσωπο. Είναι υπόλογος απέναντί του όσον αφορά τις διοικητικές δαπάνες στα πλαίσια των δραστηριοτήτων του.

2. Για τη διαχείριση των επιχειρησιακών δαπανών συνάπτεται σύμβαση μεταξύ του ειδικού αντιπροσώπου και της Επιτροπής.

Άρθρο 8

1. Ο ειδικός αντιπρόσωπος υποβάλλει τακτικά εκθέσεις στο Συμβούλιο, μέσω του Γενικού Γραμματέα/Ύπατου Εκπροσώπου, είτε με δική του πρωτοβουλία είτε κατόπιν προσκλήσεως. Οι εκθέσεις αυτές διαβιβάζονται επίσης στην Επιτροπή.

2. Η εφαρμογή της παρούσας κοινής δράσης επανεξετάζεται τακτικά, λαμβανομένης υπόψη, ιδίως, της ανάπτυξης άλλων συμβολών της Ευρωπαϊκής Ένωσης στην περιοχή και της συνοχής της με αυτές.

Άρθρο 9

Οι θέσεις της Ευρωπαϊκής Ένωσης στο πλαίσιο του Συμφώνου Σταθερότητας για τη Νοτιοανατολική Ευρώπη, καθορίζονται σύμφωνα με τους προσανατολισμούς που ενέκρινε το Συμβούλιο στις 13 Σεπτεμβρίου 1999.

Άρθρο 10

Η κοινή δράση 1999/523/ΚΕΠΠΑ καταργείται.

Άρθρο 11

Η παρούσα κοινή δράση αρχίζει να ισχύει την 1η Ιανουαρίου 2001.

Εφαρμόζεται μέχρι τις 31 Δεκεμβρίου 2001.

Άρθρο 12

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 14 Δεκεμβρίου 2000.

Για το Συμβούλιο

Ο Πρόεδρος

J. Glavany

(1) ΕΕ L 201 της 31.7.1999, σ. 2· κοινή δράση η οποία παρατάθηκε και τροποποιήθηκε με την κοινή δράση 1999/822/ΚΕΠΠΑ (ΕΕ L 318 της 11.12.1999, σ. 40).